Spayk Cons

Spayk Cons (), doğularkən Adam Şpiqel (); (d. 22 oktyabr, 1969, Rokvill, Merilend) — amerikalı rejissor, ssenari müəllifi və aktyor.

 Həyatı 
Cons rejissorluq karyerasına hər ikisi də Çarli Kaufman tərəfindən yazılmış "Con Malkoviç olmaq" (Being Con Malkovich, 1999) və "Adaptasiya" (Adaptation, 2002) filmləri ilə başlayıb. Daha sonra rejissoru və ssenari müəllifi özü olduğu "Bədheybət yaşayan yer" (Where the Wild Things Are, 2009) və "O" (Her, 2013) filmlərini çəkib.

Spayk Cons dörd dəfə Oskar mükafatına namizəd olub. O, "Con Malkoviç olmaq" filminə görə Ən yaxşı rejissor işi kateqoriyasında, "O" filminə görə isə Ən yaxşı film, Ən yaxşı orijinal ssenari və Ən yaxşı musiqi kateqoriyalarında mükafata namizəd göstərilib. "O" filminə yazdığı ssenariyə görə 71-ci Qızıl Qlobus Mükafatında Ən yaxşı ssenari, 86-cı Oskar mükafatında isə Ən yaxşı orijinal ssenari nominasiyalarının qalibi olmuşdur.

Cons; Fatboy Slim, Weezer, Beastie Boys və Byork üçün çəkdiyi video kliplər ilə də tanınır. Cons MTV kanalında yayımlanan "Qəribə Adamlar" şousunun yaradıcılarından biridir.

 Şəxsi həyatı 
Cons 1992-ci ildə tanış olduğu rejissor Sofiya Koppola ilə 26 iyun 1999-cu ildə evlənib. Cütlük 9 dekabr 2003-cü ildə ayrılıb. Koppolanın rejissoru olduğu "Tərcümənin çətinlikləri" filmindəki Con xarakterinin Consa əsaslanaraq yazıldığı deyilsə də Koppola bu iddiaları rədd etmişdir."Sofia's Choice " , Entertainment Weekly.

Spayk Cons, Hit Ledcerin ölümündən sonra, 2008-ci ilin iyulundan aktrisa Mişel Vilyams ilə görüşməyə başlamışdır. Onlar Vilyamsın aktyor, Consun prodüseri olduğu "Nyu-york, Nyu-york" filminin çəkiliş meydançasında tanış olublar. Cütlük arasında olan münasibət 2009-cu ilin sentyabrında bitib.

 Filmoqrafiya 
 "Con Malkoviç olmaq" (Being John Malkovich, 1999)
 "Adaptasiya" (Adaptation, 2002)
 "Bədheybət yaşayan yer" (Where the Wild Things Are, 2009)
 "O" (Her, 2013)

 İstinadlar 

 Xarici istinadlar 


Kateqoriya:ABŞ film rejissorları
Kateqoriya:ABŞ-də doğulanlar
Kateqoriya:Oskar mükafatı laureatları
Kateqoriya:ABŞ ssenaristləri
Kateqoriya:ABŞ film prodüserləri
Kateqoriya:Qremmi mükafatı laureatları
Kateqoriya:XX əsr ABŞ yazıçıları
Kateqoriya:XX əsrin ssenaristləri
Kateqoriya:XXI əsr ABŞ yazıçıları
Kateqoriya:İngilis mənşəli ABŞ şəxsləri